
Rīgā 2024. gada 13. augustā (prot. Nr. 31 64. §)
Noteikumi par pārtikas tirdzniecības vietā izvietojamo norādi par valsti, kurā ražots pārtikas produkts
Izdoti saskaņā ar Pārtikas aprites uzraudzības likuma 13.1 panta otro daļu
· 1. Noteikumi nosaka:
· 1.1. kritērijus tās valsts identificēšanai, kurā ražots pārtikas produkts;
· 1.2. noformēšanas un izvietošanas prasības attiecībā uz norādi – rakstveida informāciju vai karoga attēlu – par valsti, kurā ražots pārtikas produkts;
· 1.3. izņēmumus, kad nav obligāti izvietojama norāde par valsti, kurā ražots pārtikas produkts.
· 2. Par valsti, kurā ražots pārtikas produkts, šo noteikumu izpratnē uzskatāma attiecīgā pārtikas produkta izcelsmes valsts vai ražotāja atrašanās vietas valsts, kas atbilstoši normatīvajiem aktiem pārtikas aprites jomā vai brīvprātīgi norādīta kādā no šādiem informācijas avotiem:
· 2.1. pārtikas produkta marķējumā;
· 2.2. pārtikas produkta pavaddokumentos;
· 2.3. piegādātāja citā veidā mazumtirdzniecības uzņēmumam sniegtajā informācijā par pārtikas produktu.
· 3. Mazumtirdzniecības uzņēmums pārtikas tirdzniecības vietā, izņemot tīmekļvietni un mobilo lietotni, valsti, kurā ražots pārtikas produkts, norāda vienā no šādiem veidiem:
· 3.1. cenu zīmē;
· 3.2. blakus pārtikas produktam vai produktu grupai;
· 3.3. pārtikas tirdzniecības vietā, ja visi tajā izplatītie pārtikas produkti ir ražoti vienā valstī.
· 4. Tīmekļvietnē un mobilajā lietotnē, kurā piedāvā pārdošanai pārtikas produktus, valsti, kurā ražots pārtikas produkts, norāda pie produkta apraksta. Ja visi piedāvātie pārtikas produkti ir ražoti vienā valstī, šādu informāciju izvieto tīmekļvietnes vai mobilās lietotnes sākumlapā.
· 5. Norāde par valsti, kurā ražots pārtikas produkts, nav obligāti izvietojama:
· 5.1. sabiedriskās ēdināšanas iestādē;
· 5.2. pārtikas tirdzniecības vietā, kurā sniedz izbraukuma pakalpojumu;
· 5.3. pārtikas tirdzniecības automātā.
· 6. Ja atbilstoši Eiropas Savienības tieši piemērojamos normatīvajos aktos pārtikas aprites jomā noteiktajām prasībām nefasētam pārtikas produktam tirdzniecības vietā pie produkta ir norādīta tā izcelsmes valsts vai izcelsmes vieta, uzskatāms, ka ir izpildīta šajos noteikumos noteiktā prasība izvietot norādi par valsti, kurā ražots pārtikas produkts.
· 7. Ja informācija par valsti, kurā ražots pārtikas produkts, pārtikas produkta marķējumā vai pavaddokumentos, vai preces piegādātāja citā veidā sniegtajā informācijā nav pieejama, norāda "Valsts – nav ziņu".
· 8. Ja veido rakstveida norādi par valsti, kurā ražots pārtikas produkts, norāda oficiālo vai tradicionālo valsts nosaukumu latviešu valodā.
· 9. Norāde par valsti, kurā ražots pārtikas produkts, ir novietota redzamā vietā.
· 10. Norādē par valsti,  kurā ražots pārtikas produkts, izmantojamo burtu vai karoga attēla augstums ir vismaz:
· 10.1. 30 procenti no pārdošanas cenas norādes augstuma, bet ne mazāk par trim milimetriem, un tas var nepārsniegt vienu centimetru, ja cenu zīmes izmērs ir mazāks par A4 formātu;
· 10.2. viens centimetrs, ja cenu zīmes izmērs ir A4 formātā vai lielāks;
· 10.3. viens centimetrs, ja norāde izvietota blakus pārtikas produktam vai produktu grupai.
· 11. Šo noteikumu 10. punktā minētā karoga attēla augstuma un platuma attiecība ir 1:2.
· 12. Noteikumi stājas spēkā 2024. gada 1. septembrī.

